ŽEMĖS ŪKIO AGENTŪROS PRIE ŽEMĖS ŪKIO MINISTERIJOS

DIREKTORIUS

ĮSAKYMAS

DĖL ŽEMĖS ŪKIO AGENTŪROS PRIE ŽEMĖS ŪKIO MINISTERIJOS 2024 M. SAUSIO 9 D. DIREKTORIAUS ĮSAKYMO NR. VĮ-11 „DĖL ŽEMĖS ŪKIO KOOPERATINIŲ BENDROVIŲ (ŽEMĖS ŪKIO KOOPERATYVŲ)

PRIPAŽINIMO TVARKOS APRAŠO PATVIRTINIMO“ PAKEITIMO

2024 m. spalio 11 d. Nr. VĮ-277

Vilnius

P a k e i č i u Žemės ūkio agentūros prie Žemės ūkio ministerijos Žemės ūkio kooperatinių bendrovių (žemės ūkio kooperatyvų) pripažinimo tvarkos aprašą, patvirtintą Žemės ūkio agentūros prie Žemės ūkio ministerijos direktoriaus 2024 m. sausio 9 d. įsakymu Nr. VĮ-11 „Dėl Žemės ūkio kooperatinių bendrovių (žemės ūkio kooperatyvų) pripažinimo tvarkos aprašo patvirtinimo“, ir jį išdėstau nauja redakcija (pridedama).

Direktorius	Jonas Balkevičius

PATVIRTINTA

Žemės ūkio agentūros prie

Žemės ūkio ministerijos

direktoriaus 2024 m. spalio 11 d.

įsakymu Nr. VĮ-277

ŽEMĖS ŪKIO KOOPERATINIŲ BENDROVIŲ (ŽEMĖS ŪKIO KOOPERATYVŲ) PRIPAŽINIMO TVARKOS APRAŠAS

I SKYRIUS

BENDROSIOS NUOSTATOS

1.	Žemės ūkio kooperatinių bendrovių (žemės ūkio kooperatyvų) pripažinimo tvarkos aprašas (toliau – Tvarkos aprašas) nustato Žemės ūkio agentūros prie Žemės ūkio ministerijos (toliau – Agentūra) darbuotojų, pripažįstančių kooperatines bendroves (kooperatyvus) žemės ūkio kooperatinėmis bendrovėmis (žemės ūkio kooperatyvais), veiksmus: nuo prašymo kooperatines bendroves (kooperatyvus) pripažinti žemės ūkio kooperatinėmis bendrovėmis (kooperatyvais) ir kitų dokumentų priėmimo, jų vertinimo, sprendimų dėl kooperatinių bendrovių (kooperatyvų) pripažinimo arba nepripažinimo žemės ūkio kooperatinėmis bendrovėmis (žemės ūkio kooperatyvais) priėmimo, Kooperatinių bendrovių (kooperatyvų) pripažinimo žemės ūkio kooperatinėmis bendrovėmis (žemės ūkio kooperatyvais) pažymėjimo išdavimo, ataskaitų ir duomenų teikimo Lietuvos Respublikos žemės ūkio ministerijai ar kitoms institucijoms.

2.	Tvarkos aprašas parengtas vadovaujantis Lietuvos Respublikos kooperatinių bendrovių (kooperatyvų) įstatymu, Lietuvos Respublikos žemės ūkio ministro 2016 m. liepos 22 d. įsakymu Nr. 3D-435 „Dėl Kooperatinių bendrovių (kooperatyvų) pripažinimo žemės ūkio kooperatinėmis bendrovėmis (kooperatyvais) tvarkos aprašo patvirtinimo“ ir kitais teisės aktais.

3.	Tvarkos apraše vartojamos sąvokos ir trumpiniai:

3.1.	Kooperatyvų programinis įrankis (toliau – KPĮ) – programinė priemonė, administruojama Valstybės įmonės Žemės ūkio duomenų centro, kurioje kooperatinės bendrovės (kooperatyvai), siekiančios tapti pripažintomis žemės ūkio kooperatinėmis bendrovėmis (žemės ūkio kooperatyvais) teikia dokumentus, o Agentūros atsakingieji darbuotojai vertina ir priima sprendimus pripažinti ar nepripažinti žemės ūkio kooperatine bendrove (žemės ūkio kooperatyvu).

3.2.	Prašymas –Lietuvos Respublikos žemės ūkio ministro 2016 m. liepos 22 d. įsakymo Nr. 3D-435 „Dėl Kooperatinių bendrovių (kooperatyvų) pripažinimo žemės ūkio kooperatinėmis bendrovėmis (kooperatyvais) tvarkos aprašo patvirtinimo“ 1 priede patvirtinta prašymo forma, kurią teikia kooperatinės bendrovės (kooperatyvai), siekiančios būti pripažintos žemės ūkio kooperatinėmis bendrovėmis (žemės ūkio kooperatyvais).

3.3.	Pažymėjimas – dokumentas, patvirtinantis, kad kooperatinė bendrovė (kooperatyvas) yra pripažinta žemės ūkio kooperatine bendrove (žemės ūkio kooperatyvu).

3.4.	Kitos Tvarkos apraše vartojamos sąvokos ir trumpiniai atitinka Lietuvos Respublikos kooperatinių bendrovių (kooperatyvų) įstatyme ir kituose teisės aktuose vartojamas sąvokas.

II SKYRIUS

ŽEMĖS ŪKIO KOOPERATINIŲ BENDROVIŲ (ŽEMĖS ŪKIO KOOPERATYVŲ) PRIPAŽINIMO PAGRINDAI

4.	Kooperatinė bendrovė (kooperatyvas), vadovaudamasi Kooperatinių bendrovių (kooperatyvų) pripažinimo žemės ūkio kooperatinėmis bendrovėmis (kooperatyvais) tvarkos aprašo, patvirtinto Lietuvos Respublikos žemės ūkio ministro 2016 m. liepos 22 d. įsakymu Nr. 3D-435 „Dėl Kooperatinių bendrovių (kooperatyvų) pripažinimo žemės ūkio kooperatinėmis bendrovėmis (kooperatyvais) tvarkos aprašo patvirtinimo“ (toliau – Žemės ūkio ministro įsakymu patvirtintas tvarkos aprašas), 3 ir 6 punktais, per Elektroninių valdžios vartų portalą https://www.epaslaugos.lt/portal/ prisijungusi prie KPĮ teikia Agentūrai Prašymą ir atitiktį reikalavimams pagrindžiančius dokumentus.

5.	Agentūra, vadovaudamasi Žemės ūkio ministro įsakymu patvirtinto tvarkos aprašo 8 punktu, įvertinusi kooperatinės bendrovės (kooperatyvo) pateiktą Prašymą ir pridėtus dokumentus, ne vėliau kaip per 10 darbo dienų nuo Prašymo gavimo dienos (išskyrus termino sustabdymo ir nutraukimo atvejus, numatytus šio Tvarkos aprašo 14 punkte) privalo priimti sprendimą pripažinti arba nepripažinti kooperatinę bendrovę (kooperatyvą) žemės ūkio kooperatine bendrove (žemės ūkio kooperatyvu).

6.	Sprendimas pripažinti kooperatinę bendrovę (kooperatyvą) žemės ūkio kooperatine bendrove (žemės ūkio kooperatyvu) priimamas, kai:

6.1. atitinka Lietuvos Respublikos kooperatinių bendrovių (kooperatyvų) įstatymo nustatytus reikalavimus;

6.2. įregistruota kooperatinė bendrovė (kooperatyvas) atitinka Žemės ūkio ministro patvirtinto tvarkos aprašo 3 punkte nurodytus reikalavimus;

6.3. kooperatinė bendrovė (kooperatyvas) pateikia visus Žemės ūkio ministro patvirtinto tvarkos aprašo 6 punkte nurodytus dokumentai;

6.4. kooperatinės bendrovės (kooperatyvo) pateiktuose dokumentuose nėra nustatyta klaidų, neatitikimų.

7.	Kooperatinė bendrovė (kooperatyvas) žemės ūkio kooperatine bendrove (žemės ūkio kooperatyvu) nepripažįstama, jeigu:

7.1.	neatitinka Lietuvos Respublikos kooperatinių bendrovių (kooperatyvų) įstatymo nustatytų reikalavimų;

7.2.	Lietuvos Respublikos juridinių asmenų registrui nepateikia teisės aktų nustatyta tvarka privalomų teikti dokumentų;

7.3.	kooperatinė bendrovė (kooperatyvas) nepateikė visų Žemės ūkio ministro patvirtinto tvarkos aprašo 6 punkte nurodytų dokumentų arba pateikė neteisingus duomenis;

7.4.	pateiktuose dokumentuose yra nustatyta klaidų, neatitikimų ir kooperatinė bendrovė (kooperatyvas) jų nepašalino per Agentūros nustatytą terminą;

7.5.	kooperatinės bendrovės (kooperatyvo) dokumentų patikros metu nustatomi neatitikimai, sąlygojantys kooperatinės bendrovės (kooperatyvo) neatitikimą reikalavimams būti pripažinta žemės ūkio kooperatine bendrove (žemės ūkio kooperatyvu).

8.	Sprendimas pripažinti ar nepripažinti kooperatinę bendrovę (kooperatyvą) žemės ūkio kooperatine bendrove (žemės ūkio kooperatyvu) įforminamas Agentūros direktoriaus įsakymu, kuris skelbiamas Teisės aktų registre.

9.	Kooperatinės bendrovės (kooperatyvo) pripažinimas žemės ūkio kooperatine bendrove (žemės ūkio kooperatyvu) suteikiamas dvejiems metams nuo Agentūros direktoriaus įsakymo įsigaliojimo dienos ir ne vėliau kaip per 3 darbo dienas nuo Agentūros direktoriaus įsakymo įsigaliojimo dienos kooperatinei bendrovei (kooperatyvui) išduodamas Pažymėjimas (Tvarkos aprašo 1 priedas).

10.	Kooperatinių bendrovių (kooperatyvų), pripažintų žemės ūkio kooperatinėmis bendrovėmis (žemės ūkio kooperatyvais), pažymėjimų duomenys įrašomi į Pažymėjimų, išduotų pripažintoms žemės ūkio kooperatinėms bendrovėms (žemės ūkio kooperatyvams), apskaitos žurnalą (Tvarkos aprašo 2 priedas).

11.	Kooperatinei bendrovei (kooperatyvui), kuri yra nepripažįstama žemės ūkio kooperatine bendrove (žemės ūkio kooperatyvu), Agentūros direktoriaus įsakyme privalo būti išdėstyti nepripažinimo motyvai ir teisinis pagrindas ir ne vėliau kaip per 3 darbo dienas nuo sprendimo priėmimo dienos raštu pranešama prašymą pateikusiai kooperatinei bendrovei (kooperatyvui).

III SKYRIUS

PRAŠYMŲ VERTINIMAS

12.	Agentūra, gavusi kooperatinės bendrovės (kooperatyvo) prašymą ir kartu pridedamus dokumentus, juos vertina ir esant poreikiui teikia kooperatinei bendrovei (kooperatyvui) paklausimus, prašymus papildyti trūkstamais dokumentais, paaiškinti ar ištaisyti nustatytus neatitikimus.

13.	Agentūros paklausimai paaiškinti ar prašymai pateikti trūkstamus ar papildomus dokumentus, ištaisyti kitus nustatytus neatitikimus ir kooperatinių bendrovių (kooperatyvų) trūkstami dokumentai, papildomi paaiškinimai teikiami per KPĮ.

14.	Tais atvejais, kai Agentūra pateikia kooperatinei bendrovei (kooperatyvui) paklausimus paaiškinti ar prašymus pateikti trūkstamus ar papildomus dokumentus, ištaisyti kitus nustatytus neatitikimus, šios Tvarkos aprašo 5 punkte nustatytas terminas nutraukiamas ir atnaujinamas (pradedamas skaičiuoti iš naujo) nuo kooperatinės bendrovės (kooperatyvo) patikslintos informacijos, duomenų pateikimo per KPĮ dienos.

15.	Agentūra, gavusi Prašymą ir nustačiusi, kad kooperatinės bendrovės (kooperatyvo) pateiktas Prašymas atitinka rizikos kriterijus, nustatytus Žemės ūkio ministro įsakymu patvirtinto tvarkos aprašo 8.3.2 papunktyje, inicijuoja kooperatinės bendrovės (kooperatyvo) patikrą ir el. paštu informuoja Agentūros Kontrolės rizikų ir kokybės skyrių.

16.	Jei kooperatinės bendrovės (kooperatyvo) dokumentų patikros vietoje metu nustatomi neatitikimai, sąlygojantys kooperatinės bendrovės (kooperatyvo) neatitikimą reikalavimams būti pripažinta žemės ūkio kooperatine bendrove (žemės ūkio kooperatyvu), Agentūra priima sprendimą dėl kooperatinės bendrovės (kooperatyvo) nepripažinimo žemės ūkio kooperatine bendrove (žemės ūkio kooperatyvu).

17.	Jei pripažintos žemės ūkio kooperatinės bendrovės (žemės ūkio kooperatyvo) dokumentų patikros vietoje metu nustatoma, kad pripažinimo momentu buvo pateikti suklastoti dokumentai, netikslūs duomenys ar informacija, pagal kurią ji buvo pripažinta, Agentūra priima sprendimą dėl kooperatyvo pripažinimo žemės ūkio kooperatine bendrove (žemės ūkio kooperatyvu) panaikinimo.

18.	Sprendimas panaikinti kooperatinės bendrovės (kooperatyvo) pripažinimą žemės ūkio kooperatine bendrove (žemės ūkio kooperatyvu) įforminamas Agentūros direktoriaus įsakymu, kuris skelbiamas Teisės aktų registre.

19.	Apie sprendimą panaikinti kooperatinės bendrovės (kooperatyvo) pripažinimą žemės ūkio kooperatine bendrove (žemės ūkio kooperatyvu) Agentūra ne vėliau kaip per 3 darbo dienas nuo Agentūros direktoriaus įsakymo įsigaliojimo dienos raštu praneša Lietuvos Respublikos žemės ūkio ministerijai, Nacionalinei mokėjimo agentūrai prie Žemės ūkio ministerijos ir kooperatinei bendrovei (kooperatyvui), kurios pripažinimas žemės ūkio kooperatine bendrove (kooperatyvu) panaikinamas.

IV SKYRIUS

BAIGIAMOSIOS NUOSTATOS

20.	Agentūra iki einamojo mėnesio 2 darbo dienos informuoja raštu Lietuvos Respublikos žemės ūkio ministerijos už kooperaciją atsakingą padalinį apie per praėjusį kalendorinį mėnesį pripažintas žemės ūkio kooperatines bendroves (kooperatyvus), nurodydama kooperatyvo pavadinimą, kodą, pripažinimo laikotarpį ir pagrindinę vykdomą veiklą (nurodoma pagal Ekonominės veiklos rūšių klasifikatorių, klasės lygmeniu), nepripažintas žemės ūkio kooperatines bendroves (kooperatyvus), nurodydama kooperatyvo pavadinimą, kodą, pagrindinę vykdomą veiklą (nurodoma pagal Ekonominės veiklos rūšių klasifikatorių, klasės lygmeniu), nepripažinimo motyvus, taip pat raštu pateikia informaciją apie Agentūros atliktas patikras kooperatinėse bendrovėse (kooperatyvuose), nurodydama tikrinto kooperatyvo pavadinimą, kodą, pagrindinę vykdomą veiklą (nurodoma pagal Ekonominės veiklos rūšių klasifikatorių, klasės lygmeniu), patikrų vietoje rezultatus, neigiamų patikrų vietoje išsamų pagrindimą.

21.	Agentūra, vadovaudamasi Žemės ūkio ministro įsakymu patvirtintu tvarkos aprašo 21 punktu, informuoja raštu Lietuvos Respublikos žemės ūkio ministerijos už kooperaciją atsakingą padalinį apie per praėjusius kalendorinius metus pripažintas žemės ūkio kooperatines bendroves (žemės ūkio kooperatyvus).

22.	Kooperatinių bendrovių (kooperatyvų) kalendoriniais metais pripažintų žemės ūkio kooperatinėmis bendrovėmis (žemės ūkio kooperatyvais), taip pat panaikintų pripažintų žemės ūkio kooperatinių bendrovių (žemės ūkio kooperatyvų) sąrašas yra nuolat pildomas ir skelbiamas Agentūros interneto svetainėje adresu www.zua.lt.

23.	Pasikeitus teisės aktų, reglamentuojančių kooperatinių bendrovių pripažinimą žemės ūkio kooperatinėmis bendrovėmis (žemės ūkio kooperatyvais), taip pat esant kolizijai ar neatitikimams teisės aktuose, reglamentuojantiems pripažinimą žemės ūkio kooperatinėmis bendrovėmis (žemės ūkio kooperatyvais), Agentūra, priimdama šiame Tvarkos apraše minimus administracinius sprendimus, vadovaujasi aukštesnės galios teisės aktais.

______________________________